Demonen fra Nicaragua

Demonen fra Nicaragua er en norsk roman, utgitt som bok nummer 34 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 412 og kostet fire kroner. 

I Demonen fra Nicaragua foregår handlingen i 1887, da det skal kuttes kanal tvers gjennom Amerika - i Panama eller i Nicaragua. Her står store verdier på spill, med stater mot stater, franske interesser mot nordamerikanske og tunge økonomiske aktører innvolvert. Kane sendes til konfliktfylte Nicaragua, der amerikanske interesser står på spill. Det viser seg at ryktene om en kjempekrokodille, en demon, skremmer arbeiderne fra kanaljobbingen... Før Kane kommer dit har han imidlertid en lang togreise og en enda lengre sjøreise med damperen «Carribea» bak seg. Ombord må han lide seg gjennom en forsmak på det grønne skiftet, der han blir påprakket måltid etter måltid med grønnsaker og frukt - ingredienser de til og med har puttet i drinkene! På overfarten opplever han et lyspunkt i form av en velholdt ingeniørfrue, men møter også en fordomsfull kvinne som syns han er brutal og ufyselig (Legen Gwen Arling, som derfor ikke ligger med ham før senere i boka). Under det krevende oppdraget i Nicaragua dreper Kane tre navngitte, tre til og ti jamaica-negre.

Verre er det imidlertid at Kane, under de uvante klimatiske forholdene, pådrar seg malaria. Malariaen skal, etter hvert sammen med stadig flere helseproblemer og skavanker forfølge ham resten av livet.

Mottagelsen av boka 
Demonen fra Nicaragua kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Demonen fra Nicaragua de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1974 på B. Wahlströms Bokförlag som I dödens spår og året etter i Danmark på Winther som Dæmonen fra Nicaragua. 
I 1976 kom den i England på Corgi Books som The demon of Nicaragua og i Finland på Otava som Nicaraguan paholainen. Også Island fikk sin Prenthusið-utgave Óvætturinn frá Nicaragua.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Demonen fra Nicaragua i et dobbeltbind, i bok nr. 25, sammen med Dødsklokkene. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Demonen fra Nicaragua i 2005 som bok 48 i bind 47–48. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2013 som bok nr. 50 i serien, en utgivelse som i 2015 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 50 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 166–167.

Norske romaner
Morgan Kane
Bøker fra 1970